ธนชาตพร้อมลุย
ปีนี้เอยูเอ็มเข้าเป้า1.2แสนล. ปี’56บุกกองเลี้ยงชีพ-บุคคล
1 ต.ค. 2555

ปีนี้เอยูเอ็มเข้าเป้า1.2แสนล. ปี’56บุกกองเลี้ยงชีพ-บุคคล
บลจ.ธนชาต มั่นใจสิ้นปีนี้เอยูเอ็มเข้าเป้า 1.2 แสนล้านบาท โต 20% เล็งปีหน้าได้เวลาบุกกองทุนส่วนบุคคลสำรองเลี้ยงชีพ 
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวอย่างมั่นใจว่า สิ้นปีนี้มูลค่าสินทรัพย์ภายใต้การบริหาร (เอยูเอ็ม) จะทำได้ตามเป้าหมายที่ตั้งไว้ โดยขึ้นไปอยู่ที่ 1.2 แสนล้านบาท คิดเป็นอัตราเติบโต 20% จากสิ้นปี 2554 ที่มีอยู่ 9.6 หมื่นล้านบาท 
“มั่นใจว่าจะสามารถทำได้ตามเป้าหมายแน่นอน เพราะเมื่อวันที่ 21 ก.ย. เอยูเอ็ม อยู่ที่ 1.12 แสนล้านบาท หรือเติบโต 17% แล้ว โดยที่ธุรกิจหลักของ บลจ.ธนชาต ยังคงเป็นกองทุนรวม โดยมีสัดส่วนสินทรัพย์มากที่สุดและมีอัตราการเติบโตมากที่สุดด้วย” นายบุญชัย กล่าว
ทั้งนี้ เมื่อวันที่ 21 ก.ย. 2555 ธุรกิจกองทุนรวมของ บลจ.ธนชาต มีสินทรัพย์สุทธิ 9.3 หมื่นล้านบาท เพิ่มขึ้น 20% จากสิ้นปี 2554 ที่มีอยู่ 7.8 หมื่นล้านบาท
ธุรกิจกองทุนส่วนบุคคลมีสินทรัพย์ 9,400 ล้านบาท เพิ่มขึ้น 3% จาก 9,000 ล้านบาท และธุรกิจกองทุนสำรองเลี้ยงชีพมีสินทรัพย์ 9,500 ล้านบาท เพิ่มขึ้น 7% จาก 8,900 ล้านบาท 
“สาขาของธนาคารธนชาตช่วยได้มากขึ้นเรื่อยๆ และคาดว่าในปีหน้าจะทำได้ดีขึ้นอีก เพราะธนาคารได้ปรับระบบการทำงานหลังจากการควบรวมกิจการระหว่างธนาคารธนชาตและนครหลวงไทยเรียบร้อยแล้ว” นายบุญชัย กล่าว
นอกจากนี้ นายบุญชัย ยังกล่าวอีกว่า ในปีหน้า บลจ.ธนชาต มีแผนที่จะขยายธุรกิจกองทุนส่วนบุคคลและกองทุนสำรองเลี้ยงชีพมากขึ้น โดยมั่นใจว่า ในปีหน้าเอยูเอ็มของ บลจ.ธนชาต จะมีการเติบโตจากสองธุรกิจนี้มากขึ้น โดยอาศัยศักยภาพของสาขาธนาคารธนชาต รวมทั้งพันธมิตรของธนาคาร
“กองทุนสำรองเลี้ยงชีพต้องอาศัยสาขาธนาคารเข้ามาช่วย เพราะมีความสัมพันธ์ที่ดีกับลูกค้า ขณะที่กองทุนส่วนบุคคลต้องเจาะลูกค้าที่มีความมั่งคั่งสูง ซึ่งคาดว่ามีโอกาสที่จะเติบโตได้ เพราะฐานลูกค้าของธนาคารมีลูกค้าที่มีความมั่งคั่งสูงอยู่จำนวนมาก และมีช่องทางขายผ่านสาขาธนาคารที่มีอยู่ 700 สาขาทั่วประเทศ” นายบุญชัย กล่าว